
PARLAMENTUL ROMÂNIEI

CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 3.03.2004

nr.326

RAPORT 

asupra propunerii legislative pentru completarea Ordonanţei Guvernului nr.85/2001 privind organizarea şi funcţionarea

asociaţiilor de proprietari
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond cu propunerea legislativă pentru completarea Ordonanţei Guvernului nr.85/2001 privind organizarea şi funcţionarea asociaţiilor de proprietari, transmisă cu adresa nr.326 din 23 iunie 2003, înregistrată sub nr.31/713 din 24 iunie 2003. 

Cu avizul nr.906 din 19.06.2003, Consiliul Legislativ a avizat favorabil această iniţiativă legislativă.

Cu adresa nr.7639/DRP din 17.12.2003, Departamantul pentru Relaţia cu Parlamentul a transmis Comisiei juridice punctul de vedere al Guvernului potrivit căruia acesta nu susţine adoptarea iniţiativei legislative. 

Conform prevederilor art. 60 din Regulamentul Camerei Deputaţilor, membrii Comisiei juridice, de disciplină şi imunităţi au examinat propunerea legislativă  în şedinţa din 3 martie 2004. 

Iniţiatorul acesteia, domnul deputat Emil Grigore Rădulescu - Grupul parlamentar al P.R.M., deşi invitat să participe la dezbateri, nu a fost prezent. 

Obiectul de reglementare al iniţiativei legislative îl constituie completarea Ordonanţei Guvernului nr.85/2001 privind organizarea şi funcţionarea asociaţiilor de proprietari, în vederea înscrierii unor măsuri care să poată asigura îndrumarea metodologică a acestor organizaţii de către autorităţile locale, compartimentul specializat din cadrul consiliului local putând îndeplini şi atribuţiile comisiei de cenzori sau a celei de contabili. De asemenea, pentru luarea unor decizii la nivelul asociaţiei de proprietari, se propune introducerea acordului a 30%, sau, după caz, 20% dintre proprietari. 

După examinarea propunerii legislative, a expunerii de motive la aceasta, a avizului favorabil al Consiliului Legislativ, precum şi a punctului de vedere negativ al Guvernului, membrii comisiei au constatat că adoptarea iniţiativei legislative nu se justifică, avându-se în vedere următoarele:  

- prin Normele metodologice privind organizarea şi funcţionarea asociaţiilor de proprietari, aprobate prin Hotărârea Guvernului nr.400/2003 au fost reglementate, detaliat, modalităţile concrete prin care se asigură îndrumarea metodologică a asociaţiilor de proprietari de către autorităţile locale ale administraţiei publice; 

- propunerea de luare a unor decizii la nivelul asociaţiei de proprietari cu  acordul a 30%, sau, după caz, 20% dintre proprietari nu se armonizează cu regulile generale privind luarea deciziilor în cazul unei adunări generale a unei persoane juridice, cu  principiul adoptării deciziilor cu cel puţin jumătate plus unu din numărul proprietarilor prezenţi în cvorumul stabilit; 

- de asemenea, propunerea ca artibuţiile comisiei de cenzori sau  atribuţiile contabilului să fie îndeplinite de către personalul specializat din cadrul aparatului propriu al consiliilor locale nu este oportună deoarece, potrivit art.19 din Ordonanţa Guvernului nr.85/2001, consiliile locale, cu sprijinul aparatului propriu exercită controlul financiar contabil şi gestionar asupra activităţii asociaţiilor de proprietari. 

Faţă de aceste considerente, membrii comisiei au hotărât, cu majortiate de voturi, să propună plenului Camerei Deputaţilor, respingerea propunerii legislative pentru completarea Ordonanţei Guvernului nr.85/2001 privind organizarea şi funcţionarea asociaţiilor de proprietari.

La lucrările  şedinţei, au fost prezenţi 23 de deputaţi, din numărul total de 24 de membri ai comisiei.


În raport de obiectul şi conţinutul său, propunerea legislativă face parte din categoria legilor  ordinare. 
PREŞEDINTE,

Prof.univ.dr.Ion NEAGU

red. expert

Cristea Geanina

BIROUL PERMANENT 

AL 

CAMEREI DEPUTAŢILOR 

Vă înaintăm, alăturat, RAPORTUL asupra propunerii legislative pentru completarea Ordonanţei Guvernului nr.85/2001 privind organizarea şi funcţionarea asociaţiilor de proprietari, transmisă cu adresa nr.362 din 23 iunie 2003, înregistrată la Comisia juridică, de disciplină şi imunităţi sub nr.31/713 din 24 iunie 2003. 

În raport de obiectul şi conţinutul său, propunerea legislativă face parte din categoria legilor ordinare.

PREŞEDINTE,

                             Prof.univ.dr.Ion NEAGU

